Meer as R4,3 miljoen se Mandrax-tablette gevindMandrax-tablette (Foto verskaf deur die Valke) ŉ Besending dwelmmiddels ter waarde van R4,3 miljoen is op die N2 in die Wes-Kaap onderskep deur die Valke se narkotikaburo. “Beamptes het vinnig reageer op inligting dat twee voertuie, ŉ Mercedes en Volkswagen Transporter, die dwelmmiddels vervoer,” het lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke), gesê. Die eerste voertuig, ŉ Mercedes-Benz wat by die beskrywing pas, is op die N2 naby Grabouw opgemerk. ŉ Gesamentlike taakspan het die voertuig voorgekeer en ŉ soektog is uitgevoer. “Altesaam 24 000 Mandrax-tablette ter waarde van ongeveer R840 000 is gevind. Die dwelmmiddels was in ŉ vals kompartement agter die agterste sitplek versteek.” Mandrax-tablette (Foto verskaf deur die Valke) ŉ 35-jarige man is in hegtenis geneem en die voertuig is geskut. Hy sal na verwagting Maandag in die Grabouw-landdroshof verskyn op aanklag van handeldryf met dwelmmiddels. Die tweede voertuig, ŉ Volkswagen Transporter wat by die beskrywing pas, is op die N2 in Heidelberg opgemerk. “Altesaam 100 000 Mandrax-tablette is in ŉ vals bodem gevind ná die voertuig voorgekeer en deursoek is.” ŉ 52-jarige man is in hegtenis geneem. Beamptes het beslag gelê op die dwelmmiddels en die voertuig is geskut. Hy sal na verwagting Maandag in die Heidelberg-landdroshof verskyn op aanklag van dwelmhandel. Misdaadintelligensie, Hermanus se blitspatrollie, Hermanus se honde-eenheid en verkeersbeamptes het die Valke in die ondersoek bygestaan.